བོད་ཀྱི་གནད་དོན་ནི་བོད་མི་ས་ཡ་དྲུག་གི་བདེ་དོན་ཁོ་ན་མ་ཡིན་པར།ས་ཡི་གོ་ལ་ཡོངས་རྫོགས་ལ་ཕན་གནོད་འབྲེལ་བ་ཞིག་ཡིན།སྐད་ཡིག་དང་།ནང་དོན་རིག་པ།ལོ་རྒྱུས་དང་བཅས་པའི་བོད་ཀྱི་ཐུུན་མོང་མ་ཡིན་པའི་རིག་གཞུང་ལ་སྲུང་སྐྱོབ་ངེས་པར་བྱེད་དགོས།བོད་ཀྱི་མཐོ་སྒང་ནི་གོ་ལའི་ལྷོ་བྱང་གི་སྣེ་གཉིས་ཕུད་པའི་འཁྱག་རོམ་གྱི་རྟེན་གནས་ཆེ་ཤོས་དེ་ཡིན་པས།འཛམ་གླིང་གི་སྣེ་གསུམ་པ་ལྟ་བུ་ཡིན་པ་དང་།མི་འབོར་དུང་ཕྱུར་བཅོ་ལྔ་ལྷག་གི་འཚོ་གནས་དང་འབྲེལ་བ་ཡོད་པའི་གཙང་ཆུ་ཆེ་ཁག་བཅུའི་འབྱུང་ཁུངས་ཀྱང་ཡིན།དེ་བཞིན་རྒྱ་ནག་གི་དཔལ་འབྱོར་ཐོན་སྐྱེད་སླད་བོད་ནས་ལོ་རེར་ཨ་སྒོར་ཐེར་འབུམ་མང་པོའི་རིན་ཐང་ཅན་གྱི་གཏེར་ཁ་བསྔོག་འདོན་བྱེད་བཞིན་ཡོད་པ་དང་།ལོ་གྲངས་བཅུ་ཕྲག་ཁ་ཤས་རིང་ཤིང་སྣ་གཅོད་བྲེག་རྒྱུན་ཆད་མེད་པར་བྱས་པ་ལ་བརྟེན་ནས་བོད་ཀྱི་གདོད་མའི་ནགས་ཚལ་ཕྱེད་ལྷག་རྩ་མེད་དུ་བཏང་ཟིན་ཡོད།དེར་བརྟེན་བོད་ཀྱི་ཁོར་ཡུག་སྲུང་སྐྱོབ་བྱ་རྒྱུ་ནི་འཛམ་གླིང་སྤྱི་ཡོངས་ཀྱི་འགན་ཁུར་ཞིག་ཆགས་ཡོད།